Женидба и удадба/22
УГЛЕД 4.

ОТАЦ, ПРЕЂАШЊИ 

ОТАЦ: Шта је то, децо, ви као да се свађате, јао, јао! 

МУЖ (оцу): Гди су новци? 

ЖЕНА (мужу): Гди је капа? 

ОТАЦ: Ког врага, шта је то? 

МУЖ: Јесте ли ми при прстену обећали да ћете ми новце, кад оћу, положити? 

ЖЕНА: Јеси ли ти мени казао да ми код тебе неће ништа фалити? 

МУЖ: Је л’ то лепо? 

ЖЕНА: Је л’ то поштено? 

ОТАЦ: Овде мора човек да има три главе да вас разуме. 

ЖЕНА: Гледајте, тато, молим вас, ни капу ми није купио, а камоли што друго! 

МУЖ: Зато треба новце напред искати, а не да га после вуку за нос као магарца. 

ОТАЦ: Јесте ли ви, децо, полудили? 

МУЖ: Замазати човеку очи, па онда „на, рâни глобу“. 

ЖЕНА: Назвао се тобож муж, па ни капу није вредан да купи. 

МУЖ: Ти да ћутиш кад ја говорим! 

ЖЕНА: О, како да није! Ја да ћутим, а он може говорити што оће. 

МУЖ: Ја сам старији. 

ЖЕНА: То ми је брига! Море, све ћу да кажем. 

МУЖ: Доста! 

ЖЕНА: Доста ти! 

ОТАЦ: Децо, то ништа не ваља. 

МУЖ: А ваља ли да обећате, па да преварите? 

ЖЕНА: Је ли лепо да жени ни капу не купиш? 

МУЖ: Ви сте ми отац! 

ЖЕНА: Ти си ми муж! 

ОТАЦ: Да вас враг носи, ја с вама не могу на крај изићи! (Отиде.)

ЖЕНА: Ето и оца ми отерао, јошт мало па ћеш и мене. 

МУЖ: Море, жено, шта си ти почела? 

ЖЕНА: А шта си ти толико узео једити ме? 

МУЖ: Престани једанпут, море, то није лепо. 

ЖЕНА: Да престанем; а гди је капа, а оћеш да идем довека у венчаним аљинама? 

МУЖ: Та убио те Бог, тако да ти кажем, шта си донела, те си напала толико! 

ЖЕНА: Тако! Изврћи само. Боље кажи: нећу да ти купим. 

МУЖ: Па нећу, знаш. 

ЖЕНА: Немој. 

МУЖ: Нећу, да видим шта ћеш чинити. 

ЖЕНА: О, како ти лепо стоји кад се накострешиш. 

МУЖ: Бре, батине теби, па би била другојачија. 

ЖЕНА: Неће да те Бог нанесе да пробаш, па би запамтио како се жена бије. 

МУЖ: Јес чула? 

ЖЕНА: Шта јес чула, шта је? 

МУЖ: Оћеш престати, или нећеш? 

ЖЕНА: Видиш ти, као да га се неко боји! 

МУЖ: Оћеш престати, питам ја тебе? 

ЖЕНА: Муж жени ни капу! О, о, о! Та смеје ти се свет, знаш ли, море? 

Женидба и удадба